**AIŠKINAMASIS RAŠTAS**

**PRIE KLAIPĖDOS MIESTO VALDYBOS 1993 M. GRUODŽIO 29 D. POTVARKIO NR. 711 „DĖL DETALIŲJŲ PLANŲ PATVIRTINIMO“ PRIPAŽINIMO NETEKUSIU GALIOS**

**PROJEKTO**

1. **Sprendimo projekto esmė, tikslai ir uždaviniai.**

Sprendimo esmė ir tikslas – paskelbti netekusiu galios Klaipėdos miesto valdybos 1993 m. gruodžio 29 d. potvarkį Nr. 711 „Dėl detaliųjų planų patvirtinimo“, kuriuo buvo patvirtinti iki šiol galiojantys detaliojo teritorijų planavimo dokumentai, kurie Klaipėdos miesto bendrojo plano, galiojusio iki 2021 m. rugsėjo 30 d. (toliau – Bendrasis planas), sprendinių įgyvendinimo stebėsenos 2021 m. ataskaitoje (toliau - Ataskaita) įvertinti kaip neatitinkantys Lietuvos Respublikos teritorijų planavimo įstatyme ir jo įgyvendinamuosiuose teisės aktuose nustatytų teritorijų planavimo dokumentų formos ir turinio reikalavimų ir kuriuos Ataskaitoje pasiūlyta paskelbti netekusiais galios:

1. Klaipėdos m. Rytinio pramonės rajono detalaus išplanavimo projektą su dalies, esančios tarp Baltijos ir Tilžės gatvių, korektūra, patvirtintą Klaipėdos miesto valdybos 1993 m. gruodžio 29 d. potvarkiu Nr. 711 „Dėl detaliųjų planų patvirtinimo“;
2. "Rytų" gyvenamo rajono Klaipėdoje detalaus išplanavimo projektą, patvirtintą Klaipėdos miesto valdybos 1993 m. gruodžio 29 d. potvarkiu Nr. 711 „Dėl detaliųjų planų patvirtinimo“;
3. VIII-to gyvenamojo rajono Klaipėdoje detalaus išplanavimo projektą, patvirtintą Klaipėdos miesto valdybos 1993 m. gruodžio 29 d. potvarkiu Nr. 711 „Dėl detaliųjų planų patvirtinimo“;
4. Individualių gyvenamųjų namų kvartalo Rimkų gyvenvietėje išplanavimo ir inžinerinių tinklų projektą, patvirtintą Klaipėdos miesto valdybos 1993 m. gruodžio 29 d. potvarkiu Nr. 711 „Dėl detaliųjų planų patvirtinimo“.
5. „Labrenciškės“ individualių gyvenamųjų namų mikrorajono detalaus išplanavimo projektą, patvirtintą Klaipėdos miesto valdybos 1993 m. gruodžio 29 d. potvarkiu Nr. 711 „Dėl detaliųjų planų patvirtinimo“.

**2. Projekto rengimo priežastys ir kuo remiantis parengtas sprendimo projektas.**

Projektas parengtas vadovaujantis Lietuvos Respublikos teritorijų planavimo įstatymo 27 straipsnio 6 dalimi ir atsižvelgiant į Žemėtvarkos skyriaus 2022-08-02 raštą Nr. VS-6824 „Dėl detaliųjų planų pripažinimo netekusiais galios“.

Lietuvos Respublikos teritorijų planavimo įstatymo 27 straipsnio 6 punkte nurodyta, kad „<...> *Iki 1996 m. sausio 1 d. parengti ir Lietuvos Respublikos teritorijų planavimo dokumentų registre įregistruoti kaip detalieji planai teritorijų planavimo dokumentai, kurie neatitinka šiame įstatyme ir jo įgyvendinamuosiuose teisės aktuose nustatytų teritorijų planavimo dokumentų formos ir turinio reikalavimų, vadovaujantis kompleksinio teritorijų planavimo dokumentų sprendinių įgyvendinimo stebėsenos išvadomis, kaip savivaldybės bendrąjį planą įgyvendinantys žemesnio lygmens teritorijų planavimo dokumentai, gali būti pripažinti netekusiais galios savivaldybės tarybos sprendimu.* <...>“.

Pažymėtina, kad Klaipėdos miesto savivaldybės taryba 2021 m. rugsėjo 30 d. sprendimu Nr. T2-191 „Dėl Klaipėdos miesto bendrojo plano keitimo patvirtinimo“ patvirtino Klaipėdos miesto bendrojo plano, patvirtinto Klaipėdos miesto savivaldybės tarybos 2007 m. balandžio 5 d. sprendimu Nr. T2-110, keitimą (toliau – pakeistas Bendrasis planas). Parengta Ataskaita yra paskutinė ir apibendrinanti rezultatus apie Bendrojo plano, galiojusio iki minėto Tarybos sprendimo, sprendinių įgyvendinimą.

Savivaldybės administracija, rengiant teisės aktus dėl galiojančių vietovės lygmens teritorijų planavimo dokumentų keitimo, koregavimo ar žemės sklypų formavimo ir pertvarkymo projektų rengimo, susiduria su problema vertinant galiojančių detaliųjų planų, kuriais nebuvo nustatyti privalomi teritorijos naudojimo reglamentai, sprendinius. Todėl Ataskaitoje buvo pasiūlyta pripažinti netekusiais galios jau minėtus 1993 m. patvirtintus detaliuosius planus (išplanavimo projektus), ne tik nebeatitinkančius šiuo metu galiojančių teisės aktų, bet ir todėl, kad juose suplanuotoms teritorijoms pakeistame Bendrajame plane nustatyti šiuo metu privalomi teritorijos naudojimo reglamentai, atitinkantys darnios plėtros principus, visuomenės poreikius ir realią esamą situaciją, susiformavusią tam tikrame laiko tarpsnyje. Pažymėtina, kad detaliuosiuose planuose, kuriuos siūloma pripažinti netekusiais galios, didžioji dalis suplanuotų teritorijų šiuo metu yra valdomos privačios nuosavybės teise, kvartalų struktūra istoriškai susiformavusi. Galima konstatuoti, kad šių detaliųjų planų sprendiniai iš principo yra įgyvendinti arba nebeaktualūs.

**3. Kokių rezultatų laukiama.**

Priėmus šį sprendimą, bus paskelbti netekusiais galios ir išregistruoti iš Lietuvos Respublikos teritorijų planavimo dokumentų registro penki detaliojo teritorijų planavimo dokumentai, kurie Ataskaitoje įvertinti kaip neatitinkantys Lietuvos Respublikos teritorijų planavimo įstatyme ir jo įgyvendinamuosiuose teisės aktuose nustatytų teritorijų planavimo dokumentų formos ir turinio reikalavimų.

**4. Sprendimo projekto rengimo metu gauti specialistų vertinimai.**

Nėra.

**5. Išlaidų sąmatos, skaičiavimai, reikalingi pagrindimai ir paaiškinimai.**

Nėra.

**6. Lėšų poreikis sprendimo įgyvendinimui.**

Nėra.

**7. Galimos teigiamos ar neigiamos sprendimo priėmimo pasekmės.**

Neigiamos pasekmės nenumatomos. Teigiamos pasekmės – Savivaldybė, rengdama teisės aktus dėl vietovės lygmens teritorijų planavimo dokumentų ar žemės sklypų formavimo ir pertvarkymo projektų, nebeturės apsunkinimo ir problemų dėl tebegaliojančių detaliojo teritorijų planavimo dokumentų, kurie neatitinka Lietuvos Respublikos teritorijų planavimo įstatyme ir jo įgyvendinamuosiuose teisės aktuose nustatytų teritorijų planavimo dokumentų formos ir turinio reikalavimų.

**PRIDEDAMA:**

1. Teisės aktų išrašai, 2 lapas;
2. Klaipėdos miesto valdybos 1993 m. gruodžio 29 d. potvarkis Nr. 711 „Dėl detaliųjų planų patvirtinimo“, 1 lapas;
3. Žemėtvarkos skyriaus 2022-08-02 raštas Nr. VS-6824 „Dėl detaliųjų planų pripažinimo netekusiais galios“, 1 lapas.

Urbanistikos ir architektūros skyriaus vedėjas Marijus Mockus